כתב האישום שהוגש אתמול על רצח משפחת דוואבשה קובע כי עמירם בן אוליאל הוא זה שריסס את כתובות הגרפיטי וזרק את בקבוקי התבערה לתוך הבית. אולם דו"ח אירוע מליל ההצתה שהוגש לבג"ץ והגיע לידי ynet ו"ידיעות אחרונות", מעורר ספקות בנוגע לקביעה הנחרצת שהרוצח מדומא פעל לבד.
החומר הוגש במסגרת עתירה שמתנהלת בבג"ץ של תנועת "יש דין" בדרישה לפנות את המאחז עדי-עד בטענה כי אינו חוקי ומהווה בסיס לפעולות אלימות נגד פלסטינים. המסמך היה אסור בפרסום במשך חודשים ארוכים. "ידיעות אחרונות" הגיש בקשה להתיר את פרסומו, באמצעות עורכי הדין פז מוזר וליטל רבינוביץ' ממשרד עורכי הדין ליבליך-מוזר, ועתה הוא הותר לפרסום.
יחד עם זאת בשב"כ אמרו אתמול כי "עדיין לא נשללה האפשרות שאת הפיגוע ביצע יותר מאדם אחד".
כבר בספטמבר נחשף לראשונה ב"ידיעות אחרונות" הדמיון בין כתובות הגרפיטי שרוססו על בית משפחת דוואבשה המוצת לבין כתובות שרוססו באירועי טרור יהודי אחרים בשנים האחרונות, בהם גם הצתת כנסיית דורמיציון. כתב האישום שהוגש אתמול קובע כי הקטין שהואשם בקשירת קשר לפיגוע בדומא הוא שהצית את כנסיית דורמיציון וריסס עליה את כתובות השנאה.
כתב האישום קובע כי בן אוליאל הוא שריסס את שתי הכתובות על קיר הבית, לפני שהשליך את בקבוקי התבערה. אולם מומחים שעיינו בכתובות "נקמה‭"!‬ ו"יחי המלך המשיח" מעריכים כי השוני הרב ביניהן - בצורת הכתיבה, בכמות הצבע שבה נעשה שימוש ובכתב היד - לא מתיישבים עם הקביעה שמדובר באדם אחד.